als_Latn dik_Latn sag_Latn
Përlotet ‘E Diela’: Pas vdekjes, 20-vjeçarja përmbush amanetin e fundit
Një histori prekëse përloti një familje dhe shikuesit e “Ka një mesazh për ty”, ku Ada shkoi për të përmbushur amanetin e fundit të tezes së saj, që vdiq para një muaji. Ajo la pas dy vajza, por sa ishte gjallë i la amanet motrës, Vajdisë, që të kujdesej për dy vajzat.
Ndonëse në familjen e saj në Fushë-Krujë gjërat nuk janë aspak të thjeshta, për shkak se babai i saj është i sëmurë, Ada nuk mund t’i lërë burrin dhe dy vajzat e tezes së saj të jetojnë në kushte tejet të mjerueshme në fshatin Verjon të Krujës.
Por bashkëshorti i tezes, Fadili, pavarësisht amanetit të gruas, nuk kishte pranuar të shkonte të jetonte në shtëpinë e kunatës. Nga dy vajzat, Sara dhe Zamira, vetëm Sara punon në Fushë-Krujë, ndërsa jetojnë në varfëri të skajshme, pa ujë dhe drita.
Fadili pranoi të shkonte në studion e “Të dielës shqiptare”, ku dëgjoi lutjen e mbesës së gruas, që për hir të vajzave të pranonte të jetojnë bashkë si një familje e madhe.
“Xhaxhi, unë i di shumë mirë vuajtjet e tua, i përjetoj ashtu siç i përjetojnë vajzat e tua. Ti e di shumë mirë që unë të kam bërë një kërkesë, para se tezja ime të ndërronte jetë dhe në fakt përgjigjia jote ka qenë gjithmonë “Jo”. Unë të kam thënë që merri dy vajzat dhe hajde jeto në Fushë-Krujë. Të kemi thënë që shpenzimet dhe qiranë do e paguajmë ne, ti nuk do mundohesh për këto. Ti e di shumë mirë që edhe vajza jote në Fushë-Krujë punon, punën do e ketë më afër, Mira do të shkollohet më mirë aty dhe ne do të na kesh krahë gjithmonë. Ti e di shumë mirë që atje ku jeton ti nuk ka jetë për dy vajzat sepse nuk ke as ujë as drita, pastaj ti e di që është një varfëri e madhe atje, nuk ke kushte, nuk ke asgjë! Prandaj të kam thirrur sot këtu, të paktën publikisht të marrësh mundimin ta provosh që të vish të jetosh atje.”
Para kërkesës së Adës, Fadili e pati të vështirë të jepej. Megjithatë në fund, edhe pas këmbënguljeve të Arditit, vendosi se mund ta provonte të shpërngulej bashkë me vajzat për në Fushë-Krujë.
“Babi për fëmijët lë jetën. Po e provoj dhe unë një vit në Fushë–Krujë. I thonë një fjale të vjetër “le të bëhet deti kos”, do shkoj. Kam patur hallin të mos më iki toka dhe lopa, por po i hedh në kanal.”
Fadili dhe Ada u përqafuan dhe pas kësaj, Ada kishte kërkuar që në studion e “Ka një mesazh për ty”, të vinte edhe mamaja, Vajdia. Vajdia hyri dhe pa të bijën, e cila nga ana tjetër e ekranit shprehu mirënjohjen për mamanë që punon dhe mban familjen, edhe pse në kushte të vështira. E megjithatë, Vajdia i quan si vajza edhe të bijat e motrës së ndjerë dhe do të donte që të përmbushte amanetin e motrës që i vdiq ndër duar.
“Mami, unë e di shumë mirë se sa ke vuajtur ti derisa je martuar me babin, i di shumë mirë hallet e tua, por ti gjithmonë ke qenë e fortë. Ke kaluar sëmundje, të mira, ke bërë edhe shtëpi vetë, pa djalë dhe burrin në krevat të sëmurë. Fatkeqësia që të ra, unë e di shumë mirë që e ke përjetuar shumë keq sepse nuk e prisje, por po të shoh të mërzitur, qan e vajton. Unë nuk dua të të shoh me lot në sy, lotët nuk e kthejnë më atë, por nëqoftëse ti do që t’ia lehtësosh shpirtin asaj dhe që ajo të shohë atje lartë e të jetë e lumtur, dua që ti të mos dorëzohesh kurrë mami! Dua që vajzat t’i mbështesësh, t’i duash ashtu si na ke dashur dhe na ke mbështetur gjithmonë neve. Siç e the dhe vetë, ke dy vajza dhe u bëre me katër. Nuk dua të dorëzohesh, dua të jesh e fortë dhe të përballesh me çdo sakrificë, me çdo të mirë e çdo të keqe që jeta të ka rezervuar.”
Vajdia u përlot përpara ndjeshmërisë së të bijës:
“Vdektë mami për ty. Ju dua shumë të katërtave!”, tha ajo, “Unë do t’i them Fadilit amanetin që më ka lënë motra, kam qejf që të vijnë në Fushë-Krujë, ta provojë një herë. Dy gocat t’i mbaj në gjirin tim, do fejohen e do martohen, nuk kanë njeri pranë përveç meje, motrave dhe vëllezërve të mi. Ata i duan shumë.”
Pasi Fadili tha se kishte vendosur ta provonte të shkonte në shtëpinë e tyre për një vit, Vadija, Fadili, Ada dhe vajza e tij e madhe Sara, u bashkuan në studio, të lumtur për këtë vendim.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn